Dec 07,2016
స్వల్ప లాభాల్లో మార్కెట్లు
ముంబయి: రిజర్వు బ్యాంకు ఆఫ్‌ ఇండియా ద్రవ్య పరపతి విధాన సమీక్షలో వడ్డీ రేట్లు తగ్గించనుందన్న అంచనాల్లో మంగళవారం మార్కెట్లకు మద్దతు లభించింది. మరోవైపు డాలర్‌తో రూపాయి మారకం విలువ కూడా 31పైసలు మేర పుంజుకోవడంతో మదుపర్లలో విశ్వాసం పెరగడంతో కొనుగోళ్లకు మొగ్గు చూపారు. ఈ పరిణామాల మధ్య బిఎస్‌ఇ సెన్సెక్స్‌ 43.66 పాయింట్లు లేదా 0.17 శాతం పెరిగి 26,392.76కు చేరింది. నేషనల్‌ స్టాక్‌ ఎక్సేంజీ నిఫ్టీ 14.4 పాయింట్లు లేదా 0.18 శాతం పెరిగి 8,143.15 వద్ద నమోదయ్యింది. బిఎస్‌ఇలో రంగాల వారిగా రియాల్టీ సూచీ 1.73 శాతం, ఆయిల్‌ అండ్‌ గ్యాస్‌ 1.17 శాతం, లోహ సూచీ 0.74 శాతం, పిఎస్‌యు 0.58 శాతం చొప్పున రాణించి మార్కెట్లకు మద్దతుగా నిలిచాయి. మరోవైపు ఎఫ్‌ఎంసిజి 0.77 శాతం, కన్సూమర్‌ డ్యూరెబుల్స్‌ 0.73 శాతం, ఆటో 0.38 శాతం, వైద్య సూచీ 0.02 శాతం చొప్పున నష్టాలు చవి చూశాయి. సెన్సెక్స్‌-30లో హెచ్‌డిఎఫ్‌సి 2.07 శాతం, టాటా స్టీల్‌ 1.16 శాతం, ఒఎన్‌జిసి 1.08 శాతం, అదాని పోర్ట్సు 1.04 శాతం, ఎస్‌బిఐ 0.95 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు హెచ్‌యుఎల్‌ 1.24 శాతం, మారుతి సుజుకి 1.2 శాతం, పవర్‌ గ్రిడ్‌ 1.11 శాతం, సన్‌ఫార్మా 0.99 శాతం, ఐటిసి 0.95 శాతం చొప్పున అధిక నష్టాలు చవి చూశాయి. గత రెండు వారాల్లో ఎప్పుడూ లేని విధంగా ఆసియన్‌ మార్కెట్లు అత్యధికంగా పెరిగాయి. రిజర్వు బ్యాంకు ద్వైమాసిక ద్రవ్య పరపతి విధాన సమీక్షను మంగళవారం ప్రారంభించింది. బుధవారం సమావేశం అనంతరం వడ్డీ రేట్లపై కీలక ప్రకటన చేయనుందని మార్కెట్‌ వర్గాలు భావిస్తున్నాయి. ఇదే సమయంలో పెద్ద నోట్ల రద్దు సమస్య పరిష్కారంపై వివరణ ఇచ్చే అవకాశం ఉంది.
మీ స్నేహితులకు రికమెండ్ చెయ్యండి